Paqui Bartual inicia la ronda de contactes amb els nous consellers per a reivindicar les necessitats de Xirivella
27 de juliol de 2023

Tan sols ha passat una setmana des que s'ha nomenat als nous titulars de les conselleries i Paqui Bartual, alcaldessa de Xirivella, ha iniciat una ronda de contactes amb els recentment nomenats consellers per a reivindicar les necessitats de Xirivella.

L'edil ha mantingut este matí una primera trobada amb Salomé Pradas, nova consellera de Medi Ambient, Infraestructures i Territori. En esta primera presa de contacte, l'alcaldessa ha traslladat la seua preocupació quant al servei de transport públic en el municipi.

El nou contracte del servei d'autobusos està en tràmit de licitació, “però porta un retard de quasi 8 anys i ens preocupa que la nova contracta no incloga les millores que precisen en estos moments els usuaris de Xirivella, com són: una major freqüència de pas, renovació de la flota de vehicles, adequació de marquesines i ampliació del servei d'autobús llançadora”, manifesta Bartual.

Totes dos dirigents han conversat sobre l'actual servei d'autobusos, “no respon a les necessitats dels usuaris”, assegura Bartual. Per això, “he manifestat la urgència per conéixer tots els detalls d'aqueixa licitació i l'estat en el qual es troba perquè Xirivella precisa un servei de transport que siga capaç de conjuminar, per fi, les necessitats de mobilitat sostenible que requerix una societat moderna a la qual aspirem”.

En este acostament, Paqui Bartual ha emplaçat a Salomé Pradas a mantindre un pròxima reunió en la qual també “ens puga explicar què hi ha de la possibilitat d'una línia de metro per a la població, com anunciava l'anterior equip de govern. Els veïns de Xirivella hem de conéixer què hi ha realment en tot el que se'ns va dir i resoldre eixa incertesa que s'ha creat entre la ciutadania”.